Virðulegur forseti . Ég þakka hv. þingmanni fyrirspurnina . Sú stefna sem er í gildi núna um heilbrigðisþjónustu á Íslandi er heilbrigðisstefna til ársins 2030 sem var samþykkt með 45 atkvæðum á Alþingi . Hún snýr m.a. að því meginatriði , sem er gríðarlega mikilvægt í heilbrigðisþjónustunni og er ekki vanþörf á að skýra betur , hver gerir hvað í heilbrigðisþjónustunni . Hún snýst um að sú þjónusta sem veitt er á Landspítala sé sú sem þar á heima . Segja má að hún sé tvíþætt , annars vegar sú þjónusta sem kallast þriðja stigs þjónusta í heilbrigðisstefnu , er þjónusta háskólasjúkrahússins og endastöðin þegar flóknustu verkefnin rekur á okkar fjörur og svo er spítalinn héraðssjúkrahúsið á Suðvesturlandi . Við höfum fjallað um það á Alþingi en líka hefur verið fjallað um það á vettvangi embættis landlæknis að við erum með tilvik þar sem verið er að veita þjónustu á Landspítala sem ætti sannarlega að veita annars staðar . Þá dettur mér fyrst og fremst tvennt í hug , annars vegar það sem lýtur að þeirri staðreynd að löngum hefur legið á Landspítala nokkur fjöldi aldraðra sem hafa verið með það sem kallað er færni - og heilsumat og ættu að vera á hjúkrunarheimilum . Þetta eru núna að jafnaði 40 – 50 manns þegar við erum búin að opna fleiri hjúkrunarrými . Við þurfum að gera betur þar . Hin tilvikin eru þau þegar fólk leitar til bráðamóttöku Landspítala þegar heilsugæslan ætti að sinna viðfangsefnunum . Þetta stendur allt saman til bóta með skýrari stefnumótun sem við höfum á okkar borði og með innleiðingu heilbrigðisstefnu ætti að vera enn skýrara að verkefni Landspítala verði unnin þar og að verkefni sem annars staðar eiga heima verði unnin annars staðar .